Document ID: 32009R1174

KOMMISSIONENS FORORDNING (EF) Nr. 1174/2009
af 30. november 2009
om gennemførelsesbestemmelser til artikel 34a og 37 i Rådets forordning (EF) nr. 1798/2003 for så vidt angår tilbagebetaling af merværdiafgift i henhold til Rådets direktiv 2008/9/EF
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1798/2003 af 7. oktober 2003 om administrativt samarbejde vedrørende merværdiafgift og ophævelse af forordning (EØF) nr. 218/92 (1), særlig artikel 34a og 37,
under henvisning til Rådets direktiv 2008/9/EF af 12. februar 2008 om detaljerede regler for tilbagebetaling af moms i henhold til direktiv 2006/112/EF til afgiftspligtige personer, der ikke er etableret i tilbagebetalingsmedlemsstaten, men i en anden medlemsstat (2), særlig artikel 11, og
ud fra følgende betragtninger:
(1)
I artikel 9, stk. 2, i direktiv 2008/9/EF er det fastsat, at tilbagebetalingsmedlemsstaten kan kræve, at ansøgeren giver supplerende elektronisk kodede oplysninger til supplering af de koder, der er anført i artikel 9, stk. 1, i direktiv 2008/9/EF, i det omfang sådanne oplysninger er nødvendige på grund af begrænsninger af fradragsretten i henhold til Rådets direktiv 2006/112/EF af 28. november 2006 om det fælles merværdiafgiftssystem (3) eller med henblik på gennemførelsen af en fravigelse tilladt af tilbagebetalingsmedlemsstaten i henhold til artikel 395 eller 396 i nævnte direktiv.
(2)
I henhold til artikel 34a, stk. 2, i forordning (EF) nr. 1798/2003 skal tilbagebetalingsmedlemsstatens kompetente myndigheder ad elektronisk vej meddele de øvrige medlemsstaters kompetente myndigheder alle de oplysninger, der kræves i medfør af artikel 9, stk. 2, i direktiv 2008/9/EF.
(3)
Med henblik herpå bør de tekniske regler for fremsendelse af de supplerende oplysninger, som medlemsstaterne skal meddele i henhold til artikel 9, stk. 2, i direktiv 2008/9/EF, fastlægges nærmere. Navnlig bør de koder, der skal anvendes ved fremsendelsen af oplysningerne, fastlægges nærmere. De koder, der er anført i bilaget til denne forordning, er udarbejdet af Det Stående Udvalg for Administrativt Samarbejde (SCAC) på grundlag af de oplysninger, som medlemsstaterne skal meddele med henblik på anvendelsen af artikel 9, stk. 2, i direktiv 2008/9/EF.
(4)
I henhold til artikel 11 i direktiv 2008/9/EF kan det kræves, at ansøgerne meddeler en beskrivelse af deres erhvervsaktiviteter, idet de benytter harmoniserede koder. Med henblik herpå bør de almindeligt brugte koder, der er fastsat i artikel 2, stk. 1, litra d), i Europa-Parlamentets og Rådets forordning (EF) nr. 1893/2006 af 20. december 2006 om oprettelse af den statistiske nomenklatur for økonomiske aktiviteter NACE rev. 2 og om ændring af Rådets forordning (EØF) nr. 3037/90 og visse EF-forordninger om bestemte statistiske områder (4) anvendes.
(5)
I artikel 14 i forordning (EF) nr. 1798/2003 er det fastsat, at den bistandssøgte myndighed på anmodning af den bistandssøgende myndighed meddeler modtageren alle akter og afgørelser fra de administrative myndigheder vedrørende anvendelsen af momslovgivningen i den medlemsstat, hvor den bistandssøgende myndighed er etableret.
(6)
Hvis en tilbagebetalingsmedlemsstat anmoder etableringsmedlemsstaten om at underrette ansøgeren om dens afgørelser og akter med henblik på anvendelsen af direktiv 2008/9/EF, bør det af hensyn til databeskyttelsen være muligt, at meddelelsen foregår gennem det fælles kommunikationsnetværk/den fælles systemgrænseflade (CCN/CSI), der er fastsat i artikel 2, stk. 1, nr. 19), i forordning (EF) nr. 1798/2003.
(7)
Denne forordning fastsætter gennemførelsesbestemmelser til bl.a. artikel 34a, der blev indsat i forordning (EF) nr. 1798/2003 ved artikel 1 i Rådets forordning (EF) nr. 143/2008 af 12. februar 2008 om ændring af forordning (EF) nr. 1798/2003 med hensyn til indførelse af foranstaltninger til administrativt samarbejde og udveksling af oplysninger i forbindelse med reglerne om leveringsstedet for tjenesteydelser, særordningerne og tilbagebetalingsproceduren for moms (5). Denne forordning bør derfor træde i kraft på den dato, som artikel 1 i forordning (EF) nr. 143/2008 anvendes fra.
(8)
Foranstaltningerne i denne forordning er i overensstemmelse med udtalelse fra Det Stående Udvalg for Administrativt Samarbejde -
UDSTEDT FØLGENDE FORORDNING:
Artikel 1
Hvis en tilbagebetalingsmedlemsstat anmoder andre medlemsstater om at fremsende supplerende elektronisk kodede oplysninger i henhold til artikel 9, stk. 2, i direktiv 2008/9/EF, anvendes de i bilaget til denne forordning anførte koder til at fremsende sådanne oplysninger.
Artikel 2
Hvis en tilbagebetalingsmedlemsstat anmoder om en beskrivelse af ansøgerens erhvervsaktivitet i henhold til artikel 11 i direktiv 2008/9/EF, meddeles sådanne oplysninger på det fjerde niveau af NACE Rev. 2 koderne, som er fastsat i artikel 2, stk. 1, litra d), i forordning (EF) nr. 1893/2006.
Artikel 3
Hvis en tilbagebetalingsmedlemsstat anmoder den medlemsstat, hvor modtageren er etableret, om at underrette modtageren om akter og afgørelser vedrørende tilbagebetaling i henhold til direktiv 2008/9/EF, kan meddelelsesanmodningen fremsendes gennem det CCN/CSI-netværk, der er fastlagt i artikel 2, stk. 1, nr. 19), i forordning (EF) nr. 1798/2003.
Artikel 4
Denne forordning træder i kraft den 1. januar 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. november 2009.

Labels: 10
12
2